C 266/21

Uverejnenie oznámenia o schválení štandardnej zmeny špecifikácie výrobku v súvislosti s názvom v sektore vinohradníctva a vinárstva v zmysle článku 17 ods. 2 a 3 delegovaného nariadenia Komisie (EÚ) 2019/33

(2021/C 266/12)

Toto oznámenie sa uverejňuje v súlade s článkom 17 ods. 5 delegovaného nariadenia Komisie (EÚ) 2019/33 (1)

OZNÁMENIE O ŠTANDARDNEJ ZMENE JEDNOTNÉHO DOKUMENTU

„Côtes du Marmandais“

PDO-FR-A0683-AM02

Dátum oznámenia: 7. 5. 2021

OPIS A DÔVODY SCHVÁLENEJ ZMENY

1. Odkaz na úradný zemepisný kódex

Do špecifikácie výrobku bol doplnený odkaz na úradný zemepisný kódex v súvislosti so zoznamom obcí, ktoré patria do zemepisnej oblasti a oblasti v bezprostrednej blízkosti.

Jednotný dokument sa mení v bode 6 a 9.

2. Agroenvironmentálne ustanovenia

Dopĺňajú sa tieto agroenvironmentálne ustanovenia:

Trvalé zatrávnenie okrajov pozemkov (úvratí a neosadených alebo neobrábaných priestorov medzi pozemkami), je povinné. Táto povinnosť sa nevzťahuje na prípady obnovy úvratí najmä v dôsledku erózie alebo poveternostných anomálií.

Chemické ničenie buriny na úvratiach je zakázané.

Používanie neselektívnych herbicídov na pozemkoch je zakázané.

Vinohradník prispôsobuje dávku prípravku na ochranu rastlín na hektár v závislosti od infekčného tlaku chorôb, fenofázy a celkovej vegetačnej plochy, ktorá si vyžaduje ochranu.

Cieľom týchto zmien je lepšie zohľadniť spoločenské požiadavky na obmedzenie používania prípravkov na ochranu rastlín a lepšie prihliadať na životné prostredie.

Táto zmena neviedla k zmene jednotného dokumentu.

3. Zmena výnosov ružového vína

Výnos a maximálny povolený výnos ružového vína.

Výnos sa zvyšuje z 55 na 60 hl/ha a maximálny povolený výnos sa zvyšuje zo 66 na 70 hl/ha. Toto zvýšenie si vyžiadal dopyt na trhu, keďže na francúzskom aj medzinárodnom trhu sa zvyšuje spotreba ružového vína.

Jednotný dokument sa mení v bode 5.

4. Enologické postupy

Veta týkajúca sa sceľovania odrôd bola preformulovaná tak, aby znela jasnejšie. Vkladá sa teda: „Červené vína pochádzajú zo zmesi hrozna alebo vín z najmenej dvoch odrôd, pričom najmenej jedna musí byť hlavná odroda.“

Odstránil sa zákaz používania enologického aktívneho uhlia pri výrobe ružového vína, aby sa vinárom poskytla možnosť ošetriť cuvée, ktoré mohlo byť kontaminované hubovými chorobami.

Jednotný dokument sa mení v bode 5.

5. Súvislosť so zemepisnou oblasťou

V oddiele Súvislosť so zemepisnou oblasťou sa odstraňuje veta: „Červené vína a ružové vína sú suché vína, ktoré sa musia vyrábať sceľovaním najmenej dvoch odrôd.“, pretože ružové vína sa musia vyrábať z viac ako jednej odrody.

Okrem toho sa aktualizoval počet obcí.

Uvedená zmena nemá vplyv na jednotný dokument.

6. Odkaz na kontrolný orgán

Odkaz na kontrolný orgán sa preformuloval v záujme jeho zosúladenia s formuláciou používanou v iných špecifikáciách výrobkov. Ide o výlučne formálnu zmenu, ktorá neviedla k zmene jednotného dokumentu.

JEDNOTNÝ DOKUMENT

1. Názov (názvy)

Côtes du Marmandais

2. Druh zemepisného označenia

CHOP – chránené označenie pôvodu

3. Kategórie vinohradníckych/vinárskych výrobkov

1. Víno

4. Opis vína (vín)

Tiché červené a ružové vína

STRUČNÝ TEXTOVÝ OPIS

Tiché suché červené vína (vyrobené sceľovaním najmenej dvoch odrôd) a tiché suché ružové vína. K originalite odrodovej skladby prispieva najmä odroda Abouriou N, ktorá je odrodou typickou pre oblasť Marmandais. Červené vína majú purpurovú farbu a arómy s nádychom červeného ovocia, ktoré sa rozvíjajú do korenistého, delikátneho a jemného buketu. Ponúkajú štedrú, vyváženú, okrúhlu a mäsitú chuť v peknej harmónii vďaka elegantným a vznešeným tanínom. Ružové vína sú jasné, jemné a ľahké s prevládajúcimi arómami malín a kyslých cukríkov.

Maximálny obsah kyseliny jablčnej (červené víno): 0,4 g/l; maximálny obsah skvasiteľných cukrov 4 g/l; minimálny prirodzený obsah alkoholu 10 obj. %.

Celkový obsah alkoholu po obohatení: max. 13 obj. %.

VŠEOBECNÉ ANALYTICKÉ VLASTNOSTI

Všeobecné analytické vlastnosti Maximálny celkový obsah alkoholu (v obj. %): Minimálny skutočný obsah alkoholu (v obj. %): Minimálna celková kyslosť: Maximálny obsah prchavých kyselín (v miliekvivalentoch na liter): Maximálny celkový obsah oxidu siričitého (v miligramoch na liter):

Tiché biele vína

STRUČNÝ TEXTOVÝ OPIS

Tiché suché biele vína

V skladbe suchých bielych vín prevláda odroda Sauvignon B a vo všeobecnosti majú okrúhlu, živú, ľahkú a dlhotrvajúcu chuť. Arómy pripomínajúce najmä exotické ovocie a biele kvety sa harmonicky dopĺňajú s priamou a vyváženou chuťou.

Maximálny obsah skvasiteľných cukrov: 4 g/l. Celkový obsah alkoholu v týchto vínach neprekročí po obohatení 13 obj. %.

Minimálny prirodzený obsah alkoholu 10 obj. %.

VŠEOBECNÉ ANALYTICKÉ VLASTNOSTI

Všeobecné analytické vlastnosti Maximálny celkový obsah alkoholu (v obj. %): Minimálny skutočný obsah alkoholu (v obj. %): Minimálna celková kyslosť: Maximálny obsah prchavých kyselín (v miliekvivalentoch na liter): Maximálny celkový obsah oxidu siričitého (v miligramoch na liter):

5. Vinárske výrobné postupy

5.1. Osobitné enologické postupy

Pestovateľský postup

Minimálna hustota výsadby je 4 000 krov na hektár. Vzdialenosť medzi radmi nemôže byť väčšia ako 2,50 m. Maximálna dispozičná plocha krov nesmie presiahnuť 2,50 m2. Táto plocha sa vypočíta vynásobením vzdialeností medzi radmi a vzdialeností medzi krami.

Pri reze viniča sa používajú tieto techniky: Guoytov rez, krátky rez (kordón Royat) alebo krátky rez na čapíky.

Každý ker má po podlome najviac 15 očiek.

Možno povoliť zavlažovanie.

Osobitný enologický postup

Ošetrenie muštu enologickým aktívnym uhlím je povolené v limite 20 % objemu ružového vína vyrobeného dotknutým vinárom z daného zberu. Celkový obsah alkoholu vo vínach po obohatení nesmie prekročiť 13 obj. %. Okrem uvedených ustanovení musia vína z hľadiska enologických postupov spĺňať požiadavky stanovené na úrovni EÚ a v zákonníku poľnohospodárstva a morského rybolovu.

5.2. Maximálne výnosy

Červené vína

66 hektolitrov na hektár

Biele vína

72 hektolitrov na hektár

Ružové vína

70 hektolitrov na hektár

6. Vymedzená zemepisná oblasť

Zber hrozna, vinifikácia a výroba vína sa vykonávajú na území týchto obcí departementu Lot-et-Garonne (na základe úradného zemepisného kódexu z 26. februára 2020): Beaupuy, Bouglon, Cambes, Caubon-Saint-Sauveur, Castelnau-sur-Gupie, Cocumont, Escassefort, Guérin, Lachapelle, Lagupie, Lévignac-de-Guyenne, Marcellus, Marmande, Mauvezin-sur-Gupie, Meilhan-sur-Garonne, Monteton, Montpouillan, Peyrière, Romestaing, Saint-Avit, Saint-Géraud, Saint-Martin-Petit, Saint-Sauveur-de-Meilhan, Sainte-Bazeille, Samazan, Seyches a Virazeil.

7. Hlavné muštové odrody

Abouriou B

Cabernet franc N

Cabernet-Sauvignon N

Cot N – Malbec

Fer N – Fer Servadou, Braucol, Mansois, Pinenc

Gamay N

Merlot N

Sauvignon B – Sauvignon blanc

Sauvignon gris G – Fié gris

Syrah N – Shiraz

8. Opis súvislostí

Rieka Garonne vytvarovala úbočia pozostávajúce z dobre odvodňovaných a slnečných svahov, ktoré sa vinú oblasťou Entre-Deux-Mers na severe až po les Landes na juhu. Štrkovité pôdy na ľavom brehu a ílovitejšie pôdy na pravom brehu sú vhodné pre odrody typické pre juhozápadné Francúzsko, ako aj miestna skorá odroda Abouriou N. Teplé a suché počasie na jeseň umožňuje optimálne dozrievanie hrozna. Biele vína majú živú a dlhotrvajúcu chuť, ktorá sa zaokrúhľuje pri vyzrievaní na kaloch. Ružové vína sú jemné a ľahké s tónmi maliny a kyslých cukríkov. Červené vína majú okrúhlu a mäsitú chuť a arómy červeného ovocia sa rozvíjajú do korenistého buketu vďaka tomu, že v kupáži sú použité odrody Cot N a Syrah N.

9. Iné základné požiadavky (balenie, označovanie, iné požiadavky)

Právny rámec

Vnútroštátne právne predpisy

Druh ďalšej podmienky:

Výnimka pre výrobu vo vymedzenej zemepisnej oblasti

Opis podmienky:

Oblasť v bezprostrednej blízkosti, ktorá je vymedzená na základe výnimky pre vinárstvo, tvorí územie týchto obcí departementu Gironde (na základe úradného zemepisného kódexu z 26. februára 2020): Grignols a Saint-Michel-de-Lapujade.

Právny rámec

Vnútroštátne právne predpisy

Druh ďalšej podmienky:

Dodatočné ustanovenia o označovaní

Opis podmienky:

Na etiketách vín s chráneným označením pôvodu „Côtes du Marmandais“ sa môže uvádzať väčšia zemepisná jednotka „Sud-Ouest“. Táto väčšia zemepisná jednotka sa súčasne môže uvádzať aj na všetkých prospektoch a nádobách. Väčšia zemepisná jednotka musí byť uvedená písmom, ktoré nesmie byť vyššie ani širšie ako veľkosť písma tvoriaceho názov chráneného označenia pôvodu.

Odkaz na špecifikáciu výrobku

https://info.agriculture.gouv.fr/gedei/site/bo-agri/document_administratif-666a8621-10ce-4487-88a4-76522ce0805e

(1) Ú. v. ES L 9, 11.1.2019, s. 2.